## Zakon o izmjenama i dopunama Zakona o pravima bivših političkih zatvorenika

### NN 76/1993 (16.8.1993.), Zakon o izmjenama i dopunama Zakona o pravima bivših političkih zatvorenika

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o pravima bivših političkih zatvorenika

Proglašavam Zakon o izmjenama i dopunama Zakona o pravima bivših političkih
zatvorenika, kojeg je donio Zaslupnički dom Sabora Republike Hrvatske na
sjednici dana 30. srpnja 1993. godine.

Broj : PA4-63/ 1-93.

Zagreb, 7. kolovoza 1993.

Predsjednik

Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o pravima bivših političkih zatvorenika

Članak 1.

U Zakonu o pravima bivših političkih zatvorenika ("Narodne novine",
br. 34/91.) u članku 1. iza riječi "mirovinskog i invalidskog osiguranja"
dodaju se riječi "i prava iz rada i po osnovi rada".

Članak 2.

U članku 2. stavak 1. mijenja se i glasi:

"Političkim zatvorenikom u smislu ovoga Zakona smatra se hrvatski
državljanin koji ima prebivalište na području Republike Hrvatske ako je
radi svojih političkih uvjerenja ili političkog otpora i borbe za samostalnu
hrvatsku državu bio lišen slobode u razdoblju od 1. prosinca 1918. godine
do 8. listopada 1991. godine.

Iza stavka 1. dodaju se novi stavci 2. i 3. koji glase:

"Hrvatski državljanin koji nema prebivalište na području Republike
Hrvatske, a ispunjava ostale uvjete iz stavka 1. ovoga članka, smatra se
političkim zatvorenikom ako je do dana stupanja na snagu ovoga Zakona imao
na području Republike Hrvatske prebivalište najmanje deset godina.

Iznimno status bivšeg političkog zatvorenika, u smislu ovoga Zakona,
može se priznati odlukom nadležnog tijela osobi koja ne ispunjava uvjete
iz stavka 2. ovoga članka ako je to u interesu Republike Hrvatske."

Dosadašnji stavak 2. postaje stavak 4.

Članak 3.

U članku 3. iza stavka 2. dodaje se stavak 3. koji glasi:

"Staž osiguranja iz stavka 1. i 2. ovoga članka priznaje se kao
radni staž za ostvarivanje prava iz rada i po osnovi rada."

Članak 4.

Članak 4. mijenja se i glasi:

"Osobi iz članka 2. ovoga Zakona mirovina se određuje od mirovinske
osnovice utvrđene:

- po propisima o mirovinskom i invalidskom osiguranju, ili

- prema prosječnoj plaći u kalendarskoj godini koja prethodi godini
stjecanja prava na mirovinu, ili

- od prosječne plaće svih uposlenih na teritoriju Republike Hrvatske
iz godine koja prethodi godini stjecanja prava na mirovinu, uvećanoj za
40%, na način koji je za nju najpovoljniji".

Članak 5.

Članak 6. mijenja se i glasi:

"Zahtjev za priznavanje prava, prema ovom Zakonu, osoba iz članka
2. ovoga Zakona može podnijeti u roku od 4 godine od stupanja na snagu
ovoga Zakona."

Članak 6.

Političkim zatvorenicima koji su ostvarili pravo na mirovinu do dana
stupanja na snagu ovoga Zakona, Republički fond mirovinskog i invalidskog
osiguranja radnika Hrvatske po službenoj dužnosti ponovo će utvrditi mirovinsku
osnovicu prema odredbama članka 4. ovoga Zakona.

Članak 7.

Zahtjevi za ostvarivanje prava podnijeti do stupanja na snagu ovoga
Zakona rješavat će se prema propisima koji su bili na snazi u vrijeme podnošenja
zahtjeva, ako je to za podnositelja zahtjeva povoljnije.

Članak 8.

Ovaj Zakon stupa na snagu danom objave u "Narodnim novinama".

Klasa : 140-09/92-04/01

Zagreb, 30. srpnja 1993.

ZASTUPNIČKI DOM SABORA REPUBLIKE HRVATSKE

Predsjednik

Zastupničkog doma Sabora

**Stjepan Mesić, v. r.**

Zakon, NN 76/1993-1557
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)